**Maarit Hannele Toivanen** (ent. **Toivanen-Koivisto**, s. 27. joulukuuta 1954 Helsinki) on suomalainen liike-elämän vaikuttaja. Hän omistaa lapsineen suomalaisen perheyritys Conficap Oy:n, jonka hallituksen puheenjohtajana hän toimii. Toivanen toimi vuosina 2001–2015 Onvest-konsernin toimitusjohtajana ja 2001–2018 hallituksen puheenjohtajana. Hän toimi myös Onvest-konserniin kuuluvan Onninen-perheyrityksen hallituksen jäsenenä vuodesta 1998 ja hallituksen puheenjohtajana vuodesta 2000 vuoteen 2015.

Vuonna 2008 Maarit Toivaselle myönnettiin toisena naisena Suomessa vuorineuvoksen arvonimi.

Ura
---

Maarit Toivasen vanhemmat olivat vuorineuvos Erkki J. Toivanen ja Anja Toivanen o.s. Auriala (1927–2007), joka oli Onninen-yrityksen perustaja kauppaneuvos Alfred Onnisen tyttärentytär. Toivanen edustaa perheyrityksen neljättä sukupolvea.

Koulutukseltaan Toivanen on ekonomi Uppsalan yliopistosta vuodelta 1978. Valmistumisensa jälkeen hän on toiminut erinäisissä tehtävissä perheyrityksessään. Hän on työskennellyt Onninen Oy:n myyntisihteerinä (1978–1979), ilmastointiostajana (1979–1980), ostajana (1980–1982 ja 1984–1987), Elektro-Sähkö Oy:n myymäläpäällikkönä (1982–1984), Onninen Oy:n tuotepäällikkönä (1987–1988), ostopäällikkönä (1988–1995) ja laatupäällikkönä (1995–1998). Ennen nousemista Onvestin toimitusjohtajaksi Toivanen oli sen kehityspäällikkö (1998–1999), rahoituspäällikkö (1999–2000) ja rahoitusjohtaja (2000–2001).

Toivanen on ollut jäsen muun muassa Itellan (2007–2014), Tulikiven (2007–2013), Rautaruukin (2003–2004), Neste Oilin, Pohjolan (2004–2005) ja Suomen Messujen hallituksissa. Hän on myös jäsen Perheyritysten liiton valtuuskunnassa. Hän on ollut Keskuskauppakamarin hallituksen toinen varapuheenjohtaja. Keväällä 2019 Toivanen valittiin Vantaan Viihdeorkesterin puheenjohtajaksi.

Vuonna 2006 *Talouselämä* valitsi Maarit Toivasen Suomen vaikutusvaltaisimmaksi naisjohtajaksi. Toivanen oli myös *Helsingin Sanomien* "Suomen 100 parasta naista" -listalla vuonna 2011. Aalto-yliopisto nimitti Toivasen kunniatohtoriksi keväällä 2011. Vuonna 2012 hän sai Vantaa-mitalin.

Joulukuussa 2014 Toivanen ilmoitti muuttavansa perheineen Portugaliin Suomen perintöverotuksen vuoksi. Keväällä 2018 hän palasi takaisin Suomeen johtamaan jakautuneen Onvestin pohjalta syntynyttä perheyhtiötään Conficapia.

Ansio- ja kunniamerkit
----------------------

Keskuskauppakamarin kultainen ansiomerkki 2008, Maanpuolustusmitali miekkojen kera 2011, Perheyritysten liiton kultainen ansiomerkki sinisellä nauhalla 2012, Vantaa Mitali 2012, Kauppakamarin ansioristi 2013, Sotilasansiomitali 2014

Lähteet
-------

1. 1 2 3 4 5 6 7  Valtonen, Heli: Vuorineuvos Maarit Toivanen-Koivisto (1954–). *Suomen talouselämän vaikuttajat* -verkkojulkaisu (maksullinen). 5.9.2008. Suomalaisen Kirjallisuuden Seura. Viitattu 30.11.2014
2. 1 2  Conficap: Organisaatio Conficap Oy. Viitattu 21.2.2024.
3. ↑  Vesikansa, Jyrki: / Toivanen, Erkki Jalmari (1927 - 2000) *Kansallisbiografia-verkkojulkaisu*.  23.3.2007, päivitetty 17.9.2008. Helsinki:  Suomalaisen Kirjallisuuden Seura. Viitattu 21.2.2024.
4. ↑  Osavuosikatsaus tammi-maaliskuu 2007 Itella. Viitattu 6.6.2011.
5. ↑  Hallitus Itella. Viitattu 30.11.2014.
6. ↑  Palkka- ja palkkioselvitys 2013 Tulikivi.  Arkistoitu 6.12.2014. Viitattu 30.11.2014.
7. ↑  Perheyritysvaltuuskunta 2014 Perheyritysten liitto. Viitattu 30.11.2014.
8. ↑  Vantaan Viihdeorkesteri sai uuden puheenjohtajan *Vantaan Sanomat*. Viitattu 5.6.2019.
9. ↑  Maarit Toivanen-Koivisto Suomen vaikutusvaltaisin naisjohtaja  7.4.2006. Hs.fi. Viitattu 6.6.2011. [vanhentunut linkki]
10. ↑  HS valitsi Suomen 100 parasta naista *Hs.fi*.  6.3.2011.  Arkistoitu 19.2.2014. Viitattu 6.6.2011.
11. ↑  Promootio 2011 - Kunniatohtorit Aalto-yliopiston Kauppakorkeakoulu.  Arkistoitu 6.5.2011. Viitattu 6.6.2011.
12. ↑  Vantaa-mitali Maarit Toivanen-Koivistolle  26.11.2012. Keskuskauppakamari.  Arkistoitu 4.12.2014. Viitattu 30.11.2014.
13. ↑  Jyrki Iivonen: Suomalainen vuorineuvos pakenee perintöveroa Portugaliin – "Tämä on ainoa mahdollisuus" *Helsingin Sanomat*.  23.12.2014.  Arkistoitu 6.1.2015. Viitattu 3.1.2015.
14. ↑  Eeva-Stiina Pesonen: Perintöveroja Portugaliin paennut vuorineuvos Maarit Toivanen palasi Suomeen – "Nyt on taas uutta annettavaa bisnekseen" *Kauppalehti*. Viitattu 5.6.2019.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Talousvaikuttajat

 |

 |